b'\n_START_ARTICLE_\nDaktaras Ne\n_START_SECTION_\nFilmo k\xc5\xabrimas\n_START_PARAGRAPH_\nTeises ekranizuoti Iano Flemingo knygas pirmiausia \xc4\xafsigijo Harry Salzmanas, ta\xc4\x8diau jis neketino kurti filmo. \xc5\xa0i id\xc4\x97ja kilo kitam prodiuseriui Albertui R. Broccoli, kuris pam\xc4\x97gino perpirkti teises, ta\xc4\x8diau Salzmanas atsisak\xc4\x97 jas parduoti. Abu prodiuseriai sudar\xc4\x97 kurti filmus apie D\xc5\xbeeims\xc4\x85 Bond\xc4\x85 kartu ir tam sudar\xc4\x97 sutart\xc4\xaf su \xe2\x80\x9eUnited Artists\xe2\x80\x9c. Buvo \xc4\xafkurtos dvi kompanijos: \xe2\x80\x9eDanjag\xe2\x80\x9c, kuriai priklaus\xc4\x97 autorin\xc4\x97s teis\xc4\x97s \xc4\xaf filmus, ir \xe2\x80\x9eEON Productions\xe2\x80\x9c, kuri prodiusavo pa\xc4\x8dius filmus._NEWLINE_Prodiuseriai pasi\xc5\xabl\xc4\x97 Guy Greenui, Guy Hamiltonui ir Ken Hughes re\xc5\xbeisuoti film\xc4\x85, ta\xc4\x8diau visi jie atsisak\xc4\x97. Galiausiai buvo pasirinktas Terence Youngas. Prad\xc5\xbeioje buvo norima pirmuoju filmu kurti \xe2\x80\x9eKamuolin\xc4\xaf \xc5\xbeaib\xc4\x85\xe2\x80\x9c, ta\xc4\x8diau d\xc4\x97l teisini\xc5\xb3 gin\xc4\x8d\xc5\xb3 su scenarijaus autoriumi Kevinu McClory, nutarta filmuoti \xe2\x80\x9eDaktar\xc4\x85 Ne\xe2\x80\x9c._NEWLINE_Kai prodiuseriai kreip\xc4\x97si \xc4\xaf \xe2\x80\x9eUnited Artists\xe2\x80\x9c d\xc4\x97l finansavimo, studija skyr\xc4\x97 tik 1 milijon\xc4\x85 doleri\xc5\xb3. D\xc4\x97l to buvo stengiamasi kaip galima taupyti: buvo nusamdytas tik vienas garso re\xc5\xbeisierius (paprastai b\xc5\xabna du), o dekoracijos pasirinktos kuo paprastesn\xc4\x97s ir pigesn\xc4\x97s. Be to, kai filmo meninio re\xc5\xbeisieriaus Sydo Caino pavard\xc4\x97 nebuvo \xc4\xaftraukta \xc4\xaf titrus, Broccolis kaip kompensacij\xc4\x85 jam padovanojo auksin\xc4\xaf parker\xc4\xaf, sakydamas, kad nenori leisti pinig\xc5\xb3 titrams perdaryti.\n_START_SECTION_\nAktoriaus paie\xc5\xa1ka\n_START_PARAGRAPH_\nKadangi \xc5\xa1e\xc5\xa1tojo de\xc5\xa1imtme\xc4\x8dio prad\xc5\xbeioje Iano Flemingo k\xc5\xabriniai nebuvo labai populiar\xc5\xabs, prodiuseriai nutar\xc4\x97, kad s\xc4\x97km\xc4\x99 jiems gali atne\xc5\xa1ti pats D\xc5\xbeeimso Bondo persona\xc5\xbeas. Pirmasis pasirinkimas buvo tuo metu populiarus aktorius Cary Grantas, ta\xc4\x8diau jo kandidat\xc5\xabra atkrito, nes jis sutiko vaidinti tik viename filme; be to, b\xc5\xabdamas jau 58 met\xc5\xb3 am\xc5\xbeiaus, jis jaut\xc4\x97si es\xc4\x85s per senas \xc5\xa1iam vaidmeniui. Re\xc5\xbeisierius Youngas labiausiai nor\xc4\x97jo Bondo vaidmenyje matyti Richad\xc4\x85 Johnson\xc4\x85, ta\xc4\x8diau \xc5\xa1is buvo susietas sutartimi su kompanija \xe2\x80\x9eMGM\xe2\x80\x9c._NEWLINE_Kiti aktoriai, nes\xc4\x97kmingai kalbinti D\xc5\xbeeimso Bondo vaidmeniui, buvo Patrickas McGoohanas (tuo metu vaidin\xc4\x99s \xc5\xa1nip\xc4\x85 John\xc4\x85 Drake\xe2\x80\x98\xc4\x85 televizijos seriale \xe2\x80\x9eDanger Man\xe2\x80\x9c), Jamesas Masonas ir Davidas Nivenas. Pastarasis 1967 metais vaidino D\xc5\xbeeimso Bondo parodijoje \xe2\x80\x9eCasino Royale\xe2\x80\x9c. V\xc4\x97liau Albertas R. Broccoli atsiminimuose \xe2\x80\x9eWhen The Snow Melts\xe2\x80\x9c ra\xc5\xa1\xc4\x97, kad \xc4\xafsivaizdavo Bond\xc4\x85 pana\xc5\xa1\xc5\xb3 \xc4\xaf Rogerio Moore vaidinam\xc4\x85 Saimon\xc4\x85 Templer\xc4\xaf seriale \xe2\x80\x9e\xc5\xa0ventasis\xe2\x80\x9c. Vis d\xc4\x97lto \xc5\xa1is faktas kelia abejoni\xc5\xb3, nes serialas Did\xc5\xbeiojoje Britanijoje buvo prad\xc4\x97tas rodyti diena v\xc4\x97liau, nei pasirod\xc4\x97 \xe2\x80\x9eDaktaras Ne\xe2\x80\x9c. Taip pat \xc5\xbeinoma, kad pats Ianas Flemingas D\xc5\xbeeimso Bondo vaidmenyje nor\xc4\x97jo matyti David\xc4\x85 Niven\xc4\x85, o Daktaro Ne\xc2\xa0\xe2\x80\x93 Noel\xc4\xaf Coward\xc4\x85._NEWLINE_Rogeris Moore\xe2\x80\x98as Bondo vaidmeniui pirm\xc4\x85syk buvo pakviestas 1967 metais, nors Harry Salzmanas man\xc4\x97, kad \xc5\xa1is, nors ir b\xc5\xabt\xc5\xb3 tinkamas Bondas, tam trukdyt\xc5\xb3 populiarus Saimono Templerio persona\xc5\xbeas. Moore\xe2\x80\x98as tapo Bondu tik 1973 metais, pasirod\xc5\xbeius filmui \xe2\x80\x9eGyvenk ir leisk mirti\xe2\x80\x9c._NEWLINE_Nor\xc4\x97dami rasti tinkam\xc4\x85 aktori\xc5\xb3, Broccoli, Salzmanas ir Flemingas sureng\xc4\x97 atrank\xc4\x85. Finaliniame etape liko \xc5\xa1e\xc5\xa1i kandidatai ir nugal\xc4\x97toju buvo paskelbtas 28 met\xc5\xb3 modelis Peteris Anthony. Nepaisant to, galiausiai pagrindinio vaidmens atlikimui buvo pasirinktas trisde\xc5\xa1imtmetis Sean\xc4\x85 Connery, su kuriuo buvo sudaryta sutartis penkiems filmams.\n_START_SECTION_\nScenarijus ir filmavimas\n_START_PARAGRAPH_\nRa\xc5\xa1yti scenarij\xc5\xb3 filmui Broccoli nusamd\xc4\x97 savo draug\xc4\x85 Wolf\xc4\x85 Mankowitz\xc4\x85. Po pirm\xc5\xb3j\xc5\xb3 m\xc4\x97ginim\xc5\xb3 \xc5\xa1is nutar\xc4\x97, kad filmas nepavyks ir sugadins jo reputacij\xc4\x85, tod\xc4\x97l darbo atsisak\xc4\x97. Galutin\xc4\x99 scenarijaus versij\xc4\x85 suk\xc5\xabr\xc4\x97 Richardas Mainbaumas, kuris bendradarbiavo su keletu ra\xc5\xa1ytoj\xc5\xb3. Du i\xc5\xa1 j\xc5\xb3\xc2\xa0\xe2\x80\x93 Johanna Harwood ir Berkely Mather\xc2\xa0\xe2\x80\x93 buvo \xc4\xafvardinti kaip scenarijaus bendraautoriai, o pats Mainbaumas v\xc4\x97liau para\xc5\xa1\xc4\x97 scenarijus dar dvylikai Bondo serijos film\xc5\xb3._NEWLINE_Filmo veiksmas vyksta Londone, Jamaikoje ir i\xc5\xa1galvotoje Jamaikos saloje Crab Key. Dalis filmo i\xc5\xa1 ties\xc5\xb3 buvo filmuojama Jamaikoje, netoli Flemingo rezidencijos \xe2\x80\x9eGoldeneye\xe2\x80\x9c, tad ra\xc5\xa1ytojas gal\xc4\x97jo reguliariai lankytis filmavimo aik\xc5\xa1tel\xc4\x97je. Vis d\xc4\x97lto did\xc5\xbeioji dalis filmavimo vyko \xe2\x80\x9ePinewood Studios\xe2\x80\x9c studijoje.\n_START_SECTION_\nKita informacija\n_START_PARAGRAPH_\n\xe2\x80\x9eDaktaro Ne\xe2\x80\x9c premjera Jungtin\xc4\x97je Karalyst\xc4\x97je \xc4\xafvyko 1962 met\xc5\xb3 spalio 5 dien\xc4\x85, o JAV\xc2\xa0\xe2\x80\x93 tik po met\xc5\xb3. Japonijoje filmas pasirod\xc4\x97 pavadinimu \xe2\x80\x9eMums nereikia daktaro\xe2\x80\x9c._NEWLINE_Filmo biud\xc5\xbeetas sudar\xc4\x97 tik 1 milijon\xc4\x85 doleri\xc5\xb3, ta\xc4\x8diau vien JAV jis surinko daugiau kaip 16 milijon\xc5\xb3, viso\xc2\xa0\xe2\x80\x93 59,6 milijono JAV doleri\xc5\xb3. Jis u\xc5\xbeima 4-\xc4\x85 viet\xc4\x85 ma\xc5\xbeiausiai pelning\xc5\xb3 Bondo film\xc5\xb3 s\xc4\x85ra\xc5\xa1e._NEWLINE_Fraz\xc4\x97 \xe2\x80\x9eBondas\xe2\x80\xa6 D\xc5\xbeeimsas Bondas\xe2\x80\x9c, pirm\xc4\x85 kart\xc4\x85 nuskamb\xc4\x97jusi filme, Amerikos film\xc5\xb3 instituto 2005 metais sudarytame populiariausi\xc5\xb3 film\xc5\xb3 posaki\xc5\xb3 s\xc4\x85ra\xc5\xa1e u\xc5\xbe\xc4\x97m\xc4\x97 22 viet\xc4\x85._NEWLINE_\xe2\x80\x9eEntertainment Weekly\xe2\x80\x9c filmui skyr\xc4\x97 7-\xc4\x85 viet\xc4\x85 geriausi\xc5\xb3 Bondo film\xc5\xb3 s\xc4\x85ra\xc5\xa1e, o Ursulai Andress\xc2\xa0\xe2\x80\x93 1-\xc4\x85 viet\xc4\x85 tarp Bondo mergin\xc5\xb3. 2003 metais scena, kurioje Andress, vilk\xc4\x97dama bikini, brenda i\xc5\xa1 j\xc5\xabros, Channel 4 buvo pripa\xc5\xbeinta seksualiausia scena kino istorijoje, o pats bikini buvo parduotas aukcione u\xc5\xbe 61 500 doleri\xc5\xb3. 2002 metais \xc5\xa1i\xc4\x85 scen\xc4\x85 pakartojo Halle Berry filme \xe2\x80\x9ePasveikink mirt\xc4\xaf kit\xc4\x85 dien\xc4\x85\xe2\x80\x9c.'